מגלים עם דורה

מגלים עם דורה (באנגלית: Dora The Explorer; בתרגום חופשי: דורה החוקרת) היא סדרת אנימציה אמריקאית לילדים. הפיילוט לסדרה שודר במקור במהלך שנת 1999 בעוד שהסדרה עצמה החלה את שידוריה בערוץ ניקלודאון בשנת 2000 וסיימה את שידוריה ב-2019. הסדרה יועדה במקור ללימוד השפה הספרדית בקרב ילדים דוברי אנגלית. בהמשך כאשר התוכנית שווקה במדינות שונות ברחבי העולם היא נערכה מחדש כתוכנית ללימוד השפה האנגלית. כאשר השפה הראשית בה משתמשות הדמויות בתוכנית הפכה לשפת המדינה בה התוכנית משודרת ומשולבים בה בכל פרק מילה או מושג באנגלית. לסדרה נלווה גם קו של מוצרי צריכה, בהם כלי כתיבה, תיקים, בובות, ספרים, קלטות וידאו וביגוד. לאורך השנים זכתה הסדרה להצלחה עצומה ברחבי העולם והכניסה בין היתר כמיליארד דולר ממכירת המוצרים הנלווים לסדרה מיום הפצתם ועד תחילת 2004.‏ החל משנת 2014 משודרת סדרת ספין אוף "דורה וחברים בעיר הגדולה". ב-9 באוגוסט 2019 יצא סרט לייב אקשן לסדרה בשם "דורה והעיר האבודה". בשנת 2024 יצאה גרסה של התוכנית בהנפשה ממחושבת הנקראת "דורה". העלילה מספרת על ילדה בשם דורה שיוצאת למסעות בג'ונגל יחד עם ידידה הטוב בוטס הקוף, וחטפני השועל שמופיע כל פעם ומנסה לחטוף להם דברים ולהפריע למסע. בהרפתקה נמצא לפעמים גם בן דודה, דייגו. על מנת להגיע למקום המשימה עליהם להיעזר במפה, המפרטת שלושה מקומות בהם הם עתידים להיתקל במשימות ובאתגרים. בכל נקודה שצוינה צריכים הילדים הצופים בבית לומר מילה מסוימת או לבצע תנועה מסוימת כדי "לסייע" לדורה להתגבר על הקושי. עם הסיום המוצלח של המשימה נערכת חזרה על הדברים שהתרחשו בפרק ועל המילה או המושג באנגלית (במקור ספרדית) שנלמדו. דורה (Dora) - ילדה בת שבע ממוצא לטיני, חובבת ספורט. בפרק 12 מתגלה ששם משפחתה הוא מארקז (Márquez). מתגוררת עם הוריה, בשלבים מתקדמים נולדו לה גם שני אחים תאומים. לעיתים מופיעה גם סבתא ודמויות נוספות ממשפחתה המורחבת. דורה צריכה להשיג חפצים ולהתגבר על מכשולים שונים במסע, שבדרך כלל כולל שלוש תחנות שונות (לעיתים נדירות ביותר, ארבע). דורה תמיד מבקשת מהצופים בבית לעזור לה לעשות דברים או לספר לה דברים שהיא צריכה לדעת. בוטס (Boots) - קוף וחברה הטוב ביותר של דורה. בוטס תמיד נלהב ובדרך כלל לא לובש בגדים, מלבד מגפיים אדומים, שמהם הגיע שמו (Boots - מגפיים באנגלית). בוטס עוזר לדורה בהרפתקאות השונות שלה. חטפני (Swiper) - שועל ערמומי וחמקני בעל כפפות ומסכה. מטרתו העיקרית היא לחטוף דברים מדורה וחבריה. לרוב הוא לא מצליח, הוא ידוע במשפטו "אוף, חבל", וכשהוא מצליח הוא לוקח וזורק את הדברים ואומר "מאוחר מדי, לעולם לא תמצאו את זה!" ונפתחת סצנת חיפוש. החפצים שהוא זרק נמצאים תמיד תוך שניות אחדות. הילדים הצופים מונחים לצעוק שלוש פעמים כשהם רואים אותו "חטפני, אסור לך לחטוף!". טיקו (Tico) - סנאי דובר ספרדית במקור (ובשאר העולם אנגלית), ולכן הוא מאלץ את דורה, בוטס והצופים בבית לתרגל מילה בסיסית באנגלית בכל פרק. בני (Benny) - שור צעיר וכחול, וחבר טוב של דורה ובוטס. איסה (Isa) - איגואנה המגדלת פרחים, וחברה טובה של דורה ובוטס. הטרול הרגזן (Grumpy Old Troll) - טרול עצבני שמתגורר מתחת לגשר וחד חידות הגיון לדורה ולצופים. דייגו מארקז (Diego) - בן דודה של דורה. דייגו בן השמונה הוא מציל חיות, והוא תמיד ישמח לעזור לדורה כשתזדקק לעזרה. כוכב סדרת הבת של "מגלים עם דורה", "רוץ, דייגו, רוץ!" דייגו הופיע לראשונה במגלים עם דורה בפרק "פוגשים את דייגו". המפה (The map) - המפה של דורה אשר עוזרת להם במסע ומורה על התחנות שהם צריכים לעבור. בנוסף, בחלק מהפרקים מופיעות דמויות אורחות, חלקן דוברות אנגלית (ספרדית במקור) וחלקן דוברות עברית (אנגלית במקור). לסדרת הבת של דורה קוראים "רוץ דייגו רוץ" המתארת את בן דודה של דורה, דייגו, מציל חיות בסכנה. הסדרה זכתה להצלחה רבה, ולכן ב-2014 יצאה סדרת ספין אוף נוספת שנקראת "דורה וחברים בעיר הגדולה" שבה דורה מוצגת כנערה ומלמדת מקצועות נוספים מלבד אנגלית. בעונה השנייה של "דורה וחברים" מצטרפים בתור אורחים חבריה של דורה מהסדרה המקורית (כמו בוטס, חטפני, תיק גב ואיסה), מפה הוא היחיד שנשאר מהסדרה המקורית כדי לעזור לדורה וחבריה החדשים בעיר הגדולה. בנוסף בשנת 2024 הופקה סדרת ספין אוף נוספת הנקראת "דורה" המבוססת, על הסדרה המקורית ובשונה ממנה היא מונפשת באנימציה ממוחשבת. הסדרה צברה פופולריות רבה בקרב קהל הצופים הצעיר בישראל אשר צופה בסדרה מדי יום. במהלך 2006 עלתה הסדרה לשידור בערוץ הופ! בדיבוב לעברית בתרגום גלית לירון. לאורך השנים זכו גם המוצרים הנלווים של הסדרה להצלחה מסחרית גדולה בישראל. את שיר הפתיחה בעברית ביצעו שירה נאור, גלעד קלטר ועדי קוזלובסקי. בקיץ 2007 עלה מחזמר לילדים בשם "הרפתקאות דורה והפיראטים". בין השחקנים הופיעו לירן ספורטה בתפקיד דורה, לירון לב בתפקיד דייגו ומיכל מוכתר בתפקיד מפת האוצר. חלק מפרקי הסדרה הופצו בקלטות וידאו ו-DVD מבית "קלסיקלטת". מדיה וקבצים בנושא מגלים עם דורה בוויקישיתוף מגלים עם דורה, ברשת החברתית פייסבוק מגלים עם דורה, ברשת החברתית אקס (טוויטר) "מגלים עם דורה", במסד הנתונים הקולנועיים IMDb (באנגלית) "מגלים עם דורה", באתר נטפליקס "מגלים עם דורה", באתר Rotten Tomatoes (באנגלית) "מגלים עם דורה", באתר Metacritic (באנגלית) "מגלים עם דורה", במסד הנתונים הקולנועיים KinoPoisk (ברוסית) "מגלים עם דורה", במיזם "אישים" לתיעוד היצירה הישראלית מגלים עם דורה באתר וואלה ניקלודיאון ג'וניור ערן בר-און, דורה פנדורה, באתר ynet, 10 במרץ 2009 עמית קוטלר, דור הולך ודורה באה, באתר ynet, 3 בספטמבר 2010 דורון חלוץ, איך זה קרה שכבר עשר שנים, לילדים לא נמאס מדורה החוקרת?, באתר הארץ, 16 בספטמבר 2010 כתבה באתר USA today, 18 בפברואר 2004 (באנגלית) "דורה והפיראטים" בישראל, באתר הבמה, 12 ביולי 2007